CELEX: 32011Y0616(01)
Language: bg
Date: 2011-06-03 00:00:00
Title: Решение на Европейския съвет за системен риск от 3 юни 2011 година относно публичния достъп до документите на Европейския съвет за системен риск (ЕССР/2011/5)

16.6.2011   
            
            
               BG
            
            
               Официален вестник на Европейския съюз
            
            
               C 176/3
            
         РЕШЕНИЕ НА ЕВРОПЕЙСКИЯ СЪВЕТ ЗА СИСТЕМЕН РИСК
   от 3 юни 2011 година
   относно публичния достъп до документите на Европейския съвет за системен риск
   (ЕССР/2011/5)
   2011/C 176/03
   ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
   като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1) и по-специално член 4, параграф 2, член 8, параграф 3 и член 16, параграф 3 от него,
   като взе предвид Регламент (ЕС) № 1096/2010 на Съвета от 17 ноември 2010 г. за възлагане на Европейската централна банка на специфични задачи, свързани с дейността на Европейския съвет за системен риск (2) и по-специално член 6, параграф 1 и член 7 от него,
   като взе предвид Решение ЕССР/2011/1 на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (3) и по-специално член 5, параграф 5, член 10, параграф 5, член 12, параграф 5 и член 13, параграф 10 от него,
   като взе предвид Решение ЕЦБ/2004/3 от 4 март 2004 г. относно публичния достъп до документите на Европейската централна банка (4),
   като има предвид, че е необходимо да приеме практическа уредба за прилагането на Решение ЕЦБ/2004/3 по отношение на документите на Европейския съвет за системен риск (ЕССР). Тази уредба следва: i) да гарантира ефективността и поверителността на заседанията, дейностите и обсъжданията на ЕССР, както и неговите предупреждения и препоръки, ii) да определи процедурата за обработване на заявления за достъп до документи на ЕССР, насочени към страните, представени в Генералния съвет на ЕССР, и iii) да осигури двустепенна процедура в съответствие с добрата административна практика,
   ПРИЕ НАСТОЯЩОТО РЕШЕНИЕ:
   Член 1
   Цел
   Настоящото решение установява практическата уредба за прилагането на Решение ЕЦБ/2004/3 по отношение на документите на ЕССР. Правилата, посочени в Решение ЕЦБ/2004/3, приложими към предоставянето от Европейската централна банка (ЕЦБ) на достъп до документите на ЕЦБ, се прилагат mutatis mutandis по отношение на предоставянето от ЕССР на достъп до документите на ЕССР, след адаптирането, посочено в настоящото решение.
   Член 2
   Определения
   По смисъла на настоящото решение:
   
               а)
            
            
               „документ“ и „документ на ЕССР“ означава съдържание, независимо от неговия носител (писмено на хартия или съхранено в електронна форма или като звуков, визуален или аудиовизуален запис), което е изготвено или съхранявано от ЕССР и което се отнася до негови политики, дейности или решения;
            
         
               б)
            
            
               „трета страна“ означава всяко физическо или юридическо лице, или образувание, външни за ЕССР;
            
         
               в)
            
            
               „член на ЕССР“ означава институция или орган на трета страна, от които Генералният съвет на ЕССР привлича своите членове в съответствие с член 6, параграф 1 и 2 от Регламент (ЕС) № 1092/2010.
            
         Член 3
   Изключения
   1.   По отношение на изключенията за достъп до документите на ЕССР се прилагат правилата, посочени в член 4 от Решение ЕЦБ/2004/3, след адаптирането, предвидено в настоящия член.
   2.   ЕССР отказва достъп до документ на ЕССР на някое от основанията, посочени в член 4 от Решение ЕЦБ/2004/3 и по-специално, когато оповестяването му би застрашило защитата на обществения интерес по отношение на поверителността или ефективността на неговите заседания, дейности, обсъждания, предупреждения или препоръки.
   3.   Що се отнася до документи на трети страни, ЕССР се консултира с третата засегната страна, за да се прецени дали е приложимо изключение, освен ако е ясно, че документът следва или не следва да бъде оповестяван. ЕССР може да отнася искания за достъп до документи, изготвени от членове на ЕССР, до съответния член на ЕССР.
   4.   Генералният съвет на ЕССР изпълнява функциите, възложени в член 4, параграф 6 от Решение ЕЦБ/2004/3 на Управителния съвет на ЕЦБ.
   Член 4
   Документи, съхранявани от членове на ЕССР
   Документи, които са притежание на член на ЕССР и които са изготвени от ЕССР, могат да бъдат оповестени от член на ЕССР само след предварителна консултация с Генералния съвет на ЕССР, освен ако е ясно, че документът следва или не следва да бъде оповестяван. Вместо това членът на ЕССР може да отнесе искането до Генералния съвет на ЕССР.
   Член 5
   Обработка на заявления
   1.   ЕССР обработва заявленията за достъп до документите на ЕССР в съответствие с членове 6—8 от Решение ЕЦБ/2004/3, след адаптирането, посочено в настоящия член.
   2.   Заявленията и потвърдителните заявления за достъп до документите на ЕССР се отправят до секретариата на ЕССР (5).
   3.   Ръководителят на секретариата на ЕССР изпълнява функциите, възложени в член 7, параграф 1 от Решение ЕЦБ/2004/3 на генералния директор на „Секретариат и езикови услуги“ на ЕЦБ.
   4.   Генералният съвет на ЕССР изпълнява функциите, възложени в член 7, параграф 2 и член 8, параграф 1 от Решение ЕЦБ/2004/3 на Изпълнителния съвет на ЕЦБ. Управителният комитет на ЕССР подпомага Генералния съвет на ЕССР чрез преглеждане на потвърдителните заявления и представяне на неговата преценка.
   Член 6
   Влизане в сила
   Настоящото решение влиза в сила на 18 юни 2011 г.
   
      Съставено във Франкфурт на Майн на 3 юни 2011 година.
      
         
            Председател на ЕССР
         
         Jean-Claude TRICHET
      
   
   
      (1)  ОВ L 331, 15.12.2010 г., стр. 1.
   
      (2)  ОВ L 331, 15.12.2010 г., стр. 162.
   
      (3)  ОВ C 58, 24.2.2011 г., стр. 4.
   
      (4)  ОВ L 80, 18.3.2004 г., стр. 42.
   
      (5)  Адресирани до секретариата на ЕССР, Kaiserstrasse 29, 60311 Frankfurt am Main. Факс +49 6913447347. Електронна поща: esrbsecretariat@esrb.europa.eu